En sag, hvor en familie har kritiseret Sportsefterskolen Sine i Sønderjylland for at have brugt alt for voldsomme metoder, da seks elever for to måneder siden blev sendt på en natlig strafekspedition for ikke at overholde skolens sengetider, fik i går dramatiske konsekvenser.

Efter det ekstraordinære bestyrelsesmøde gik formanden for skolens bestyrelse Johan Van Putten i tænkeboks, og han valgte sent i aftes at trække sig fra sin post.

Det bekræfter han over for DR SYD.

Og forstanderparret på skolen er nu sygemeldt på ubestemt tid, skriver DR Syd.

DR SYD har fået adgang til en del af korrespondancen i den langstrakte klagesag - og i et svar på klagen erkender skolen, at eleverne blev fragtet i en bil uden sikkerhedsseler, og at den ansvarlige lærer talte alt for hårdt til eleverne.

Den lærer har efterfølgende uden sammenhæng med klagesagen taget sin afsked.

Og derfor mener Mike Simonsen, som er far til en af drengene, at klagen var berettiget

- At jeg klager, er måske langt hen ad vejen udtryk for, at det er min søn, som uskyldig er tvunget med på den tur. Min søn var ikke en af dem, der stod til afstraffelse, siger Mike Simonsen og fortsætter:

- Min søn lå rent faktisk og sov i sin seng, da de andre blev taget i et eller andet, som forstanderen ikke syntes var i orden, men valgte så at pege på min søn og sige, vi tager også lige dig med, siger Mike Simonsen til DR Syd.